Unglingavinnan fer senn af stað í Borgarbyggð Vinnuskólinn hefst þann 6. júní í Borgarbyggð . Um 50 unglingar starfa þar í sumar , þar af 10 sem munu vinna í útibúi vinnuskólans á Bifröst . Að sögn Indriða Jósafatssonar æskulýðs - og íþróttafulltrúa Borgarbyggðar eru þetta að mestu unglingar úr 8. og 9. bekk . Tíundu bekkingar munu verða við vinnu í Skallagrímsgarði , á golfvellinum , aðstoða við leikja - og íþróttanámskeið , vera við gæslu í vatnsrennibraut Íþróttamiðstöðvarinnar og starfa við fegrun bæjarins . Nokkuð er um að unglingar úr 10. og jafnvel 9. bekk séu einnig komnir með vinnu á hinum almenna markaði , svo sem við afgreiðslu í verslunum eða í öðrum fyrirtækjum . Telur Indriði misjafnt hvaða metnað verslunarstjórar leggja í forvarnarmál , þar sem unglingar undir 18 ára aldri megi ekki selja allar söluvörur í verslunum samkvæmt lögum , sbr. tóbak . Skessuhorn hefur fyrir því öruggar heimildir að nokkuð sé um að grunnskólakrakkar , 15 - 16 ára af Akranesi hafi verið ráðin til sumarstarfa í Borgarnesi , svo sem við afgreiðslustörf , enda er atvinnuástand í þessum aldurshópi verra á Akranesi en það er í Borgarnesi um þessar mundir . Aðsóknin í vinnuskólann er þokkaleg að sögn Indriða en greinilegt að atvinnuástand á svæðinu er gott og svo virðist sem allir sem áhuga hafi á að vinna geti fengið störf . Ekki hefur verið þörf á að úthluta unglinum sem komin eru yfir grunnskólaaldur vinnu . Hann segir öll ungmenni á framhaldsskólaaldri geta gengið að vinnu strax og skóla lýkur . Þar sem atvinnuástand er gott í þessum aldurshópum hefst sumarvinna svo sem við fegrun bæjarins ekki fyrr en grunnskóla lýkur . Í sumarblaði íþrótta - og tómstundamála sem kemur út nú um næstu mánaðamót má finna upplýsingar um vinnuskólann og íþrótta - og æskulýðsstarf í Borgarbyggð .